CELEX: 32014D0748
Language: el
Date: 2014-10-28 00:00:00
Title: Απόφαση της Επιτροπής, της 28ης Οκτωβρίου 2014, σχετικά με μέτρο που έλαβε η Γερμανία σύμφωνα με το άρθρο 7 της οδηγίας 89/686/ΕΟΚ του Συμβουλίου για την απαγόρευση της διάθεσης στην αγορά των ζωνών ασφαλείας για πυροσβέστες των τύπων FHA, FHB και FSmS [κοινοποιηθείσα υπό τον αριθμό C(2014) 7757]

30.10.2014   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 309/35
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 28ης Οκτωβρίου 2014
         σχετικά με μέτρο που έλαβε η Γερμανία σύμφωνα με το άρθρο 7 της οδηγίας 89/686/ΕΟΚ του Συμβουλίου για την απαγόρευση της διάθεσης στην αγορά των ζωνών ασφαλείας για πυροσβέστες των τύπων FHA, FHB και FSmS
         
            
               [κοινοποιηθείσα υπό τον αριθμό C(2014) 7757]
            
         
         
            (2014/748/ΕΕ)
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (1), και ιδίως το άρθρο 7,
         Εκτιμώντας τα ακόλουθα:
         
                     (1)
                  
                  
                     Τον Αύγουστο του 2013 οι γερμανικές αρχές κοινοποίησαν στην Επιτροπή ένα μέτρο απαγόρευσης της διάθεσης στην αγορά των ζωνών ασφαλείας για πυροσβέστες των τύπων FHA, FHB και FSmS, οι οποίες κατασκευάζονται από την εταιρεία Dietrich&Co. GmbH, Rossauer Strasse 49a, 09661 Rossau, OT Seifersbach (Γερμανία). Τα προϊόντα έφεραν τη σήμανση «CE», σύμφωνα με την οδηγία 89/686/ΕΟΚ, αφού είχαν υποβληθεί σε δοκιμασία και εξέταση τύπου με βάση το εναρμονισμένο πρότυπο EN 358:1999 Μέσα ατομικής προστασίας για συγκράτηση κατά την εργασία και πρόληψη πτώσεων από ύψος — Ζώνες και αναδέτες για συγκράτηση και περιορισμό στη θέση εργασίας.
                  
               
                     (2)
                  
                  
                     Οι ζώνες ασφαλείας για πυροσβέστες αποτελούν μέσο ατομικής προστασίας (ΜΑΠ) που ταξινομείται στην κατηγορία πιστοποίησης ΙΙΙ. Τα ΜΑΠ αυτού του είδους, τα οποία έχουν σχεδιαστεί για την προστασία από θανάσιμους κινδύνους ή σοβαρούς και μη αναστρέψιμους κινδύνους για την υγεία, την άμεση επίδραση των οποίων ο κατασκευαστής θεωρεί ότι οι χρήστες δεν θα είναι σε θέση να αναγνωρίσουν έγκαιρα, υπόκεινται σε εξέταση έγκρισης τύπου ΕΚ και σε σύστημα εξασφάλισης της ποιότητας ΕΚ από κοινοποιημένο οργανισμό κατόπιν ανάθεσης από τον κατασκευαστή.
                  
               
                     (3)
                  
                  
                     Από τον έλεγχο που πραγματοποιήθηκε από τις γερμανικές αρχές στο εργοστάσιο παραγωγής του προαναφερθέντος κατασκευαστή προέκυψε ότι τα προσκομισθέντα πιστοποιητικά έγκρισης τύπου για ζώνες ασφαλείας για πυροσβέστες των τύπων FHA, FHB και FSmS δεν ήταν έγκυρα, δεδομένου ότι μέρος του εξοπλισμού —το υλικό του ιμάντα— είχε αντικατασταθεί, ενώ η εξέταση έγκρισης τύπου ΕΚ αφορούσε αποκλειστικά τα αντικείμενα που είχαν υποβληθεί σε δοκιμές. Επομένως, δεν πληρούνταν οι ακόλουθες απαιτήσεις της οδηγίας 89/686/ΕΟΚ:
                     
                                 —
                              
                              
                                 Άρθρο 8 παράγραφος 2 (εξέταση τύπου ΕΚ): τα προϊόντα δεν ήταν πανομοιότυπα με τα υποδείγματα για τα οποία πραγματοποιήθηκε η εξέταση τύπου ΕΚ·
                              
                           
                                 —
                              
                              
                                 Άρθρο 12 (δήλωση πιστότητας ΕΚ): η δήλωση πιστότητας δεν ήταν έγκυρη, επειδή γινόταν αναφορά στο σύστημα εξασφάλισης της ποιότητας σύμφωνα με το άρθρο 11, το οποίο δεν εφαρμόστηκε·
                              
                           
                                 —
                              
                              
                                 Άρθρο 13 παράγραφος 1 (σήμανση CE): ο διακριτικός αριθμός του κοινοποιημένου οργανισμού, DEKRA EXAM (Σημείωση 0158) χρησιμοποιήθηκε καταχρηστικά, καθώς δεν εφαρμόστηκε σύστημα εξασφάλισης της ποιότητας.
                              
                           
               
                     (4)
                  
                  
                     Επιπλέον, οι ζώνες ασφαλείας για πυροσβέστες του τύπου FHB δεν πληρούσαν τις απαιτήσεις της ρήτρας 4.2.1 του εναρμονισμένου προτύπου EN 358:1999, σχετικά με τη στατική αντοχή και, ως εκ τούτου, τη βασική απαίτηση υγιεινής και ασφάλειας 1.3.2 Ελαφριά και ανθεκτική κατασκευή η οποία ορίζεται στο παράρτημα II της οδηγίας 89/686/ΕΟΚ. Η στατική αντοχή για τις ζώνες ασφαλείας για πυροσβέστες οι οποίες κατασκευάζονται από την Dietrich&Co. GmbH ήταν μεταξύ 7,2 kN και 9.4 kN, αντί για το ελάχιστο όριο των 15 kN που προβλέπεται στο πρότυπο.
                  
               
                     (5)
                  
                  
                     Η Επιτροπή διαβίβασε επιστολή στον κατασκευαστή και τον κάλεσε να διατυπώσει τις παρατηρήσεις του σχετικά με τα μέτρα που έλαβαν οι γερμανικές αρχές.
                  
               
                     (6)
                  
                  
                     Στις 22 Οκτωβρίου 2013 η Επιτροπή ενημερώθηκε από τις γερμανικές αρχές σχετικά με το αποτέλεσμα της δράσης. Σύμφωνα με τα έγγραφα που έλαβαν από τον κατασκευαστή, οι γερμανικές αρχές διαπίστωσαν ότι η μη εκπλήρωση των απαιτήσεων της οδηγίας 89/686/ΕΟΚ αφορούσε μόνο την παραγωγή του 2011 και του 2012. Λήφθηκαν διορθωτικά μέτρα από τον κατασκευαστή και από τις αρχές του 2013 η παραγωγή ήταν σύμφωνη με την εν λόγω οδηγία. Ο κατασκευαστής Dietrich & Co πραγματοποίησε εκούσια ανάκληση η οποία αφορούσε τις ακόλουθες ζώνες ασφαλείας για πυροσβέστες του τύπου FHB:
                     
                                 —
                              
                              
                                 τους αριθμούς σειράς 0439 έως 0738, που κατασκευάστηκαν το 2011,
                              
                           
                                 —
                              
                              
                                 τους αριθμούς σειράς 0739 έως 1078, που κατασκευάστηκαν το 2012.
                              
                           
               
                     (7)
                  
                  
                     Με βάση τη διαθέσιμη τεκμηρίωση, τις παρατηρήσεις και τις ενέργειες των ενδιαφερόμενων μερών, η Επιτροπή θεωρεί ότι οι ζώνες ασφαλείας για πυροσβέστες των τύπων FHA, FHB και FSmS που κατασκευάστηκαν το 2011 και το 2012 δεν συμμορφώνονταν με τη ρήτρα 4.2.1 του εναρμονισμένου προτύπου EN 358:1999, η οποία αναφέρεται στη βασική απαίτηση υγιεινής και ασφάλειας 1.3.2 Ελαφριά και ανθεκτική κατασκευή που καθορίζεται στο παράρτημα II της οδηγίας 89/686/ΕΟΚ. Ο κατασκευαστής έχει ήδη λάβει όλα τα αναγκαία μέτρα για την απόσυρση των εν λόγω μη συμμορφούμενων προϊόντων από την αγορά και τη διόρθωση των ελαττωμάτων, έτσι ώστε να ανταποκρίνονται στις απαιτήσεις της οδηγίας 89/686/ΕΟΚ, σύμφωνα με την απόφαση των γερμανικών αρχών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το μέτρο που έλαβαν οι γερμανικές αρχές για την απαγόρευση διάθεσης στην αγορά των ζωνών ασφαλείας για πυροσβέστες των τύπων FHA, FHB και FSmS που κατασκευάζονται από την εταιρεία Dietrich&Co. GmbH, είναι δικαιολογημένο.
         
         
            Άρθρο 2
            Η παρούσα απόφαση αφορά αποκλειστικά τα προϊόντα που παράχθηκαν το 2011 και το 2012.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 28 Οκτωβρίου 2014.
            
               
                  Για την Επιτροπή
               
               Ferdinando NELLI FEROCI
               
                  Μέλος της Επιτροπής
               
            
         
         
            (1)  ΕΕ L 399 της 30.12.1989, σ. 18.